b'\n_START_ARTICLE_\nAnatema\n_START_PARAGRAPH_\nAn\xc3\xa1tema (redko: anat\xc3\xa9ma) je najvi\xc5\xa1ja cerkvna kazen namenejna za najhuj\xc5\xa1e prestopke proti Cerkvi. Izraz se v\xc4\x8dasih prevaja v sloven\xc5\xa1\xc4\x8dino kot izob\xc4\x8denje, vendar bi bil ustreznej\xc5\xa1i prevod ve\xc4\x8dno prekletstvo._NEWLINE_Izraz anatema (gr\xc5\xa1ko \xce\xb1\xce\xbd\xce\xac\xce\xb8\xce\xb5\xce\xbc\xce\xb1 ali \xce\xb1\xce\xbd\xce\xac\xce\xb8\xce\xb7\xce\xbc\xce\xb1) je prvotno pomenil Bogu namenjene darove, ki se jih navadni ljudje niso smeli dotikati (podobno kot tabu). Pozneje se je poudarek prenesel prav na to prepoved dotikanja in beseda anatema se je za\xc4\x8dela uporabljati za predmete, ki se jih ne sme dotikati, ker so zavr\xc5\xbeeni ali prekleti. V Novi Zavezi se besedo anatema uporablja v pomenu prekletstvo in je tako tudi prevedena v sloven\xc5\xa1\xc4\x8dino (glej npr. Gal 1,8-9, Rim 9,3)._NEWLINE_V Rimskokatoli\xc5\xa1ki in v Pravoslavnih Cerkvah se izraz anatema uporablja za najvi\xc5\xa1jo cerkveno kazen - popolno in trajno izob\xc4\x8denje (glej tudi ekskomunikacija). Anatemizirana oseba je prekleta in ni\xc4\x8d ve\xc4\x8d je ne more re\xc5\xa1iti pred peklenskim ognjem. Taka oseba je dejansko izro\xc4\x8dena Satanu (tudi ta na\xc4\x8din izra\xc5\xbeanja zasledimo \xc5\xbee v Novi Zavezi, npr.: 1Tim 1,18-20, 1Kor 5,1-5)._NEWLINE_Pri razgla\xc5\xa1anju cerkvenih dogem in koncilskih sklepov je pogosta formulacija:\xc2\xa0\xc2\xbbKdor ne veruje, da ... bodi preklet\xc2\xab\xc2\xa0(latinsko:\xc2\xa0\xc2\xbb... anatema sit\xc2\xab).'